Jiřina Štěpničková

Po prečítaní textu od Jindřicha Černého sa dá povedať, že jej kariéru značne ovplyvnila smrť herečky Jarmily Horákovej, na ktorú sa Štěpničková vraj náramne podobala. Už jej prvé vystúpenie v role, ktorú predtým stvárňovala práve Horáková malo veľký úspech, no nedá sa hovoriť len o šťastí, keďže ako hovorí sám autor: „jej naivná suverenita mala základ v skutočnom talente“. Napriek tomu, že v divadle, v ktorom pôsobila neboli hry, v ktorých pôsobila najúspešnejšími predstaveniami, vedela svojim talentom prilákať a hlavne zaujať publikum. Hrala totiž v experimentálnych predstaveniach režiséra Honzla. Neskôr bola Štěpničková označená konečne ako skutočná herečka.

Podľa textu od Jindřicha Honzla sa zdá, že Jiřina Štěpničková bola už v divadle predurčená na to, stať sa filmovou herečkou. Vraví, že hercovu poéziu je treba urobiť viditeľnou. V predchádzajúcom texte bolo spomínané, že pri konkurze sa Štěpničkovej porota smiala a prijali ju na základe jej komediálnych vlastností. Nie je však jasné, či bol práve toto herečkin zámer. Ak to správne chápem, pre Honzla je herec ako taký, nudný, pretože za neho nerozprávajú jeho gestá ale slová, ktoré dokážu diváka unudiť, čo by znamenalo koniec divadla.

V texte Chrisa Rojeka sa objavuje slovo notorickosť, v zmysle nepriaznivého verejného uznania. V prípade Štěpničkovej by sa o notorickosti dalo baviť až v neskoršom období jej života, teda až počas jej pobytu vo väzení. Myslím si, že by sa táto herečka dala nazvať slávnou osobou, skôr ako celebritou, keďže nemala nejaký významný vplyv na verejné povedomie. Slávnou ale bola, nakoľko vo svojom odvetví bola celkom významná. O sláve sa dá hovoriť ako o vzťahu, v ktorom je jednotlivec, ktorý je odlíšený určitým postavením, vzdialený od diváka prostredníctvom javiska, obrazovky alebo iného prostriedku, čo Štěpničková jednoznačne bola. Stále by som ale o sláve hovorila až v neskorších rokoch jej pôsobenia. Zároveň sa o jej už počiatočnom úspechu dá hovoriť ako o „dosiahnutom“ úspechu, keďže jej v kariérnom raste nedopomohol nikto a úspech dosiahla vlastnou šikovnosťou a talentom.

Primárnym prameňom, ktorý by mohol pomôcť porozumieť obdobiu, kedy Jiřina Štěpničková začínala svoju kariéru v Osvobozeném divadle je dizertačná práca Jitky Rauchovej s názvom *Divadelní avantgarda v kontextu české společnosti dvacátých let 20. století*. Práca pojednáva už o období pred nástupom herečky na divadelné dosky. Môžeme sa v nej dočítať o ranom nástupe Jindřicha Honzla do pozície režiséra a správcu divadla a aj o tom, čo tomu predchádzalo. Už od samého začiatku bolo Osvobozené divadlo plné osobitých aj umeleckých rozporov, nakoľko sa pohľad Honzla na Frejkovo umenie zmenil z prívetivého vítania nápadov na prehliadanie a dešpekt. Práca sa zaoberá aj konkrétnymi divadelnými hrami, medzi, ktorými spomína síce veľmi stručne, aj herečku Jiřinu Štěpničkovú. Na základe porozumenia danému obdobiu by sa dala rekonštruovať pôsobnosť herečky a jej následný odchod z Osvobozeného divadla.

RAUCHOVÁ, Jitka. *Divadelní avantgarda v kontextu české společnosti dvacátých let 20. století.* České Budějovice, 2007. Dizertačná práca. Jihočeská univerzita v Českých Budějovicích. doc. Dagmar Blümlová, CSc.